একদিকে যখন সিরিজের দ্বিতীয় টেস্টেও জয়ের লক্ষ্যে নির্মমভাবে ঝাঁপানোর বার্তা দিচ্ছেন ইশান্ত শর্মা, ওয়েস্ট ইন্ডিজ শিবির তখন বসে পড়ল ঘুরে দাঁড়ানোর নকশা তৈরি করতে। যার প্রথম পদক্ষেপ হিসাবে দ্বিতীয় টেস্টের জন্য দলে নেওয়া হল অনূর্ধ্ব ১৯ বিশ্বকাপজয়ী দলের পেসার আলজারি জোসেফকে। অনূর্ধ্ব ১৯ বিশ্বকাপে যিনি শুধু ১৩টি উইকেটই নেননি, টুর্নামেন্টের দ্রুততম বলটিও (ঘণ্টায় ১৪৩ কিলোমিটার) করেছিলেন। 
পেসারদের বিরুদ্ধে ভারতীয় ব্যাটসম্যানদের পরীক্ষা নিতে সাবাইনা পার্কের উইকেটে ঘাস রাখা হতে পারে বলে মনে করছেন কেউ কেউ। তবে পাল্টা প্রশ্নও উঠছে। অ্যান্টিগায় প্রথম টেস্টের প্রথম ইনিংসে ভারতীয় পেসারদের সামনে কেঁপে গিয়েছিল ক্যারিবিয়ান ব্যাটিং। মহম্মদ শামি-উমেশ যাদবদের বিরুদ্ধে সবুজ উইকেটে খেলার ঝুঁকি ওয়েস্ট ইন্ডিজ নেবে কি না, তা নিয়েও সন্দিহান কোনও কোনও মহল।

ওয়েস্ট ইন্ডিজের কোচ ফিল সিমন্স সিরিজের সমতা ফেরাতে মরিয়া। তিনি বলেছেন, ‘‘আমরা প্রথম টেস্টে ভাল খেলতে পারিনি। এটাই যা ইতিবাচক ব্যাপার। যদি ভাল খেলার পরেও ওইভাবে হারতাম, তাহলেই বরং চিন্তা হতো।’’ জেসন হোল্ডারদের উদ্বুদ্ধ করার জন্য তিনি বলেছেন, ‘‘চার টেস্টের সিরিজে একটা ম্যাচ হারলেই মনোবল ভেঙে যাওয়ার কিছু নেই। আমাদের হাতে এখনও তিনটি টেস্ট রয়েছে। হারের অজুহাত না দিয়ে কেন প্রথম ম্যাচ হেরেছি, সেই কারণ অনুসন্ধান করাটা জরুরি।’’

তবে ইশান্তের হুঙ্কার শুনলে সিমন্সের ঘুরে দাঁড়ানোর পরিকল্পনা ধাক্কা খেতে পারে। ভারতীয় বোর্ডের ওয়েবসাইটে দেওয়া ভিডিও সাক্ষাৎকারে ইশান্ত বলেছেন, ‘‘আমাদের ইতিবাচক থাকতে হবে। নির্মমভাবে প্রতিপক্ষের ওপর ঝাঁপিয়ে পড়তে হবে। তারপর ম্যাচের পরিস্থিতি অনুযায়ী আমাদের পরিকল্পনা ঠিক করব।’’ প্রথম টেস্টে সাফল্যের নেপথ্যে শর্ট বলের ব্যবহারকে তুলে ধরেছেন ইশান্ত। ‘‘শর্ট বলের বিরুদ্ধে ওয়েস্ট ইন্ডিজ ব্যাটসম্যানেরা সমস্যায় পড়ছিল। আমরা নির্দিষ্ট পরিকল্পনা অনুযায়ী বোলিং করেছি। শর্ট বল করেছি এবং ফুল লেংথ ডেলিভারির সঙ্গে তার মিশ্রণ ঘটিয়েছি। যে সমস্ত পিচে কোনও সাহায্যই পাওয়া যায় না, সেখানে ধারাবাহিক হতে হবে,’’ বলেছেন ইশান্ত।

ভারতীয় বোলারদের ফিটনেসের প্রশংসাও করেছেন ইশান্ত। বলেছেন, ‘‘অধিনায়ক যদি বিপক্ষকে ফলো-অন করাতে চায়, তাহলে আমাদেরও সেভাবে তৈরি থাকতে হয়। ফিটনেস যে কারণে খুব গুরুত্বপূর্ণ। আমরা একটুও ক্লান্ত হয়ে পড়িনি।’’ নিজের পারফরম্যান্স নিয়ে তিনি বলেছেন, ‘‘আমি প্রথম টেস্টে একটিই উইকেট পেয়েছি। তবে পরের ম্যাচে হয়তো আমিই বেশি উইকেট নেব।’’

ইশান্ত-হুঙ্কার শুনে ওয়েস্ট ইন্ডিজ শিবির না ফের পরিকল্পনার টেবিলে ফিরে যায়!